จับตาตัวเลข Non-farm payrolls สัปดาห์นี้
โดย...ปารีณา พ่วงศิริ
29 ส.ค. 2559

โดย...ปารีณา พ่วงศิริ 
สายงานธุรกิจตลาดทุน ธนาคารกสิกรไทย มองว่าในสัปดาห์นี้เงินบาทจะเคลื่อนไหวในกรอบ 34.50-34.80 โดยประเด็นที่ตลาดจะให้น้ำหนักเพิ่มเติม หลังจากสุนทรพจน์ของประธานเฟด เจเน็ต เยลเลน ในงานสัมมนาวิชาการ Jackson Hole ที่ Wyoming ในช่วงสุดสัปดาห์ที่ผ่านมาแล้ว น่าจะเป็นตัวเลขการจ้างงานนอกภาคเกษตรของสหรัฐ (Non-farm Payrolls) สำหรับเดือน ส.ค.
โดยนักวิเคราะห์มองว่าตัวเลขจะยังออกมาในเกณฑ์ที่ดีคือ เห็นการจ้างงานเพิ่มขึ้น 1.8 แสนตำแหน่ง หลังจากที่ 2 เดือนก่อนหน้า การจ้างงานเพิ่มสูงกว่า 2.5 แสนตำแหน่ง ทั้งสองเดือน หากตัวเลขออกมาดีจริงๆ ก็จะยิ่งสนับสนุนการปรับขึ้นดอกเบี้ยนโยบายของสหรัฐ และน่าจะทำให้เงินเหรียญสหรัฐปรับแข็งค่าขึ้นได้ ปัจจุบันการคาดการณ์ของนักลงทุนเกี่ยวกับโอกาสของการปรับขึ้นดอกเบี้ย ปรับเพิ่มขึ้นบ้างแล้ว ล่าสุดมาอยู่ที่ 32% สำหรับโอกาสของการประชุมรอบเดือน ก.ย. (เพิ่มขึ้นจากกลางเดือน ส.ค. ที่เพียง 18% ณ วันที่ 15 ส.ค.) ขณะที่โอกาสของเดือน ธ.ค. เพิ่มขึ้นมาอยู่ที่ 58% (จาก 45%)
ในช่วงสองสัปดาห์ที่ผ่านมา ได้เห็นความพยายามของผู้กำหนดนโยบายสหรัฐ 4-5 ท่านอย่างต่อเนื่อง ในการส่งสัญญาณเชิง Hawkish ว่า เศรษฐกิจสหรัฐพร้อมที่จะเห็นดอกเบี้ยสูงขึ้นแล้ว
ดังนั้น การรายงานตัวเลขจึงยังเป็นสิ่งที่ต้องจับตามองมากที่สุด สำหรับประเด็นอื่นๆ มีการรายงานรายได้และค่าใช้จ่ายของคนอเมริกัน ตัวเลขเงินเฟ้อที่เป็นเป้าหมายนโยบายการเงินของเฟด รวมถึงดัชนีราคาบ้าน S&amp;P/Case-Shiller ของสหรัฐ
ค่าเงินบาทในสัปดาห์ที่ผ่านมา เปิดตลาดที่ 34.64 และเคลื่อนไหวในกรอบแคบตลอดสัปดาห์ ระหว่าง 34.50-34.76 เนื่องจากการซื้อขายที่ค่อนข้างบางเบา เพราะนักลงทุนโดยภาพรวมต้องการรอดูสัญญาณเพิ่มเติมจากผู้กำหนดนโยบายสหรัฐเกี่ยวกับทิศทางของนโยบายการเงินของสหรัฐช่วงปลายสัปดาห์ &amp;O5532;